Kui ma esimest korda selle matkakese ette võtsin, vajus mul paar kvartalit ühikast eemal suu lahti nähes  mingeid veidraid tornikeste ja värviliste dekoratsioonidega majakesi. Ristisin need kohe "nõiateemajakesteks" ning sestsaati on minu teekond avastamis- ja uudistamisrõõmu täis. Ma ei tea, mida ma ilma internetita teeks, ilmselt oleksin kunstiajaloos täiesti juhm. Igatahes olen tänaseks välja uurinud, et Nancy on jugendstiili ehk kohalikus keeles Art Nouveau (otsetõlkes « uus kunst ») üks Euroopa keskusi. See kunstivool, mille üheks märksõnadest on floristika elemendid, kujunes eelmisel sajandivahetusel ning mõjutas nii arhitektuuri, mööblit keraamikat kui teisi tarbeesemeid. Nancy-s asuv Musée de l'Ecole de Nancy (Nancy koolkonna muuseum) on sedasorti kunsti pilgeni täis ning on kahtlemata minu üks külastuseesmärkidest siinoleku jooksul.